कभर्डहलमा पारा तथा विशेष खेलकुद सुरु
राष्ट्रिय खेलकुद परिषद्को आयोजना तथा पारा खेल संघहरूको व्यवस्थापनमा पारा तथा विशेष खेलकुद प्रतियोगिता सुरु भएको छ । फरक क्षमता भएका खेलाडीको प्रतिभाको खोजी गर्ने उद्देश्यले प्रतियोगिता आयोजना गरिएको राखेपले जनाएको छ ।
काठमाडौँ — राष्ट्रिय खेलकुद परिषद्को आयोजना तथा पारा खेल संघहरूको व्यवस्थापनमा पारा तथा विशेष खेलकुद प्रतियोगिता सुरु भएको छ । फरक क्षमता भएका खेलाडीको प्रतिभाको खोजी गर्ने उद्देश्यले प्रतियोगिता आयोजना गरिएको राखेपले जनाएको छ ।प्रतियोगिताको राष्ट्रिय खेलकुद परिषद्का सदस्यसचिव टंकलाल घिसिङले राखेप कभर्डहलमा उद्घाटन गर्दै खेल प्रतिभाको खोजीअन्तर्गत पारा तथा विशेष खेलकुद प्रतियोगिता गरेको बताए । सरकारले पारा खेलकुदलाई उच्च महत्व दिएको बताउँदै सदस्य–सचिव घिसिङले मंसिर १८ देखि २१ सम्म सुर्खेतमा प्रथम राष्ट्रिय पारा खेलकुद आयोजना गरिने जानकारी गराए ।कर्णाली प्रदेशमा हुने १० औं राष्ट्रिय खेलकुदलगत्तै पारा खेलकुद गर्न सरकारले बजेटसमेत विनियोजन गरेको सदस्य–सचिव घिसिङले बताए । विभिन्न १३ खेल विधामा प्रतिस्पर्धा हुने र सम्बन्धित संघले १५ दिनभित्र प्रतियोगिता सम्पन्न गर्ने संयोजक एवं परिषद्की सदस्य पेमा डोल्मा लामाले जानकारी बताए ।पारा एटलेटिक्स, स्पाइनल कर्ड इन्ज्युरी, बोसिया, नेत्रविहीन क्रिकेट, पारा साइक्लिङ, एम्पुटी फुटबल, दृष्टिविहीन खेलकुद, पारा जुडो, दुष्टिविहीन टेबलटेनिस, शारीरिक अपांगता टेबलटेनिस, पारा पौडी, पारा भारोत्तोलन, बहिरा खेलकुद प्रतियोगिता हुनेछ ।